Siden den kontroversielle mobilapp Uber gjorde sit indtog på det danske marked, har de danske taxachauffører gjort meget for at få gjort Uber-kørsel forbudt, som den allerede er blevet i en række andre europæiske lande.

Og nu spidser taxakrigen for alvor til i København. I hvert fald ifølge en pressemeddelelse fra brancheorganisationen Taxiførere i Danmark, som bebuder, at mellem 300 og 500 taxachauffører vil blokere trafikken i indre by i aften, i protest mod at politiet ikke sætter ind overfor Uber-kørsel.

Blokaden finder sted kl. 21 på Kongens Nytorv i det centrale København. Søren H. Nicolaisen, der er formand for organisationen Taxiførere i Danmark, forklarer til Politiken, at målet er at skabe en trafikprop i en til to timer.